
A kocka el van vetve-Az online szerencsejáték szabályozása Magyarországon

Bizonytalanság uralkodik az online szerencsejátékjogban. Bizonytalanság mely ingoványos tereppé, szürke zónává teszi az online szerencsejátékok piacát. Jelen dolgozat célja, hogy átfogó képet adjon az online szerencsejátékokra vonatkozó magyarországi szabályozásról, valamint a magyar szabályozást is érdemben befolyásoló uniós keretekről, illetve, hogy lehetséges alternatívákat mutasson a szabályozási koncepció fejlesztése, hatékonyabbá tétele érdekében.
A téma az elmúlt évtizedben és napjainkban is világszinten aktuális, hiszen az online szerencsejáték piac a gazdasági válság ellenére is egy gyorsan növekvő piac tudott maradni és a bővülése is megalapozottan előre jelezhető. Hazánkban különleges aktualitással bír a jelen kérdéskör, mivel ezekben az években rajzolja/rajzolta újra a jogalkotó az online szerencsejáték piac külső és belső határait.
A dolgozat elsősorban a magyar szabályozással foglalkozik, ezen felül pedig rövid kitekintést ad az uniós keretekre is. A külföldi jogi szabályozásokkal – a mennyiségi korlátok miatt – csupán történeti és elméleti szempontból, érintőlegesen foglalkozunk. A dolgozat továbbá vizsgálja a szabályozással kapcsolatos legégetőbb kérdéseket, így azt, hogy a dolgozatban kifejtett legfontosabb érdekek (játékos-védelem, jogbiztonság, erős állami felügyelet, költségvetési-adózási érdek, kapcsolódó bűncselekmények elleni küzdelem) érvényesülésére tekintettel, a piac monopolizált vagy liberalizált, esetleg ezek vegyes változatát megvalósító szabályozási koncepciót érdemes-e követni, a jelenlegi szürke zóna felszámolásával és az ahhoz kapcsolódó legfontosabb kérdéseket, valamint a szabályozási koncepció karakterisztikájának kialakításával kapcsolatos kérdéseket.
A kutatás módszere alapvetően a hazai jogszabályok valamint az azok alapján fennálló gyakorlatban realizálódott helyzet, a korábban elvégzett hazai és külföldi (számszerű eredményeket is produkáló) kutatások eredményeinek, a témával kapcsolatos hazai illetve külföldi szakirodalomnak, valamint az uniós kereteknek, joggyakorlatnak illetve kutatásoknak, kitűzött céloknak és az unió által a jog- és piacharmonizáció érdekében végzett cselekvéseinek a vizsgálata volt.
A kutatás végül megállapította a szabályozással kapcsolatos legfontosabb kérdésköröket, az egyes kérdésekre kidolgozott több alternatív javaslatot, számba véve az előnyöket és hátrányokat, valamint az egyes javaslatok összehasonlítását.




